Haderslev og Viborg Stifter, 21. august 2023

**Pressemeddelelse: Ny podcast om livet på kirkegården**

Haderslev og Viborg Stifter udgiver 28. august 1. sæson af podcasten ”Kirkegården – et åndehul for alle”, der består af tre programmer. Podcasten er målrettet kirkegårdspersonale og alle andre med interesse for kirkegårdsdrift, der er nysgerrige på viden om, hvordan andre sogne arbejder med pleje og udvikling af kirkegården.

I første sæson stiller podcasten skarpt på den grønne omstilling: Hvor er de oplagte potentialer, når kirkegårdens arealer, jorder og drift skal gøres mere bæredygtig? Og hvilke konkrete initiativer har man iværksat rundt omkring?

Det giver de tre programmer i sæson 1 et bud på, når vi bl.a. besøger Sandby Kirkegård på Lolland-Falster, der har arbejdet med et ambitiøst skovrejsningsprojekt, mens Jesper Rønn Kristansen fra Folkekirkens Grønne Omstilling forklarer, hvordan både kirkegården og dens tilhørende jorde kan gøre en grøn forskel.

Lytterne kan også møde ledende graver Frank Kirchwehm-Jensen fra Foldby og Søften Kirkegårde, der har skabt en bibelsk have på kirkegården. Vi besøger en skovkirkegård i Mølholm ved Vejle. Og så giver vi ordet til designer Søren Vester fra det populære DR-program ”Sørens Vesters Have”, der kommer med kreative ideer til bæredygtighed og indretning af rum på kirkegården.

Senere på året følger sæson 2, der har fokus på kirkegården som mødested, samt sæson 3, der tager udgangspunkt i mødet med andre begravelsesskikke. Sæson 2 har premiere medio september, mens sæson 3 har premiere medio oktober.

Podcasten kan hentes der, hvor du normalt henter din podcast og på Haderslev og Viborg Stifters hjemmeside.

* [Link til serien Apple Podcast](https://podcasts.apple.com/dk/podcast/en-himmelsk-podcast/id1438248648)
* [Link til serien på Spotify](https://open.spotify.com/show/4tsXgyB5RGiIgxhpzDT0BH?si=2711e9f9f7104cd5)

**Pressefotos:**

* [Link til fotos fra serien](https://viborgstift.dk/medieportal/soeg-i-mediearkiv%40user-henrik/g/list?--g%5Btags%5D%5B0%5D%5B__identity%5D=c33cda82-4466-441b-982f-ac1b6ff2fd06&--g%5BfileType%5D=All&--g%5BsearchTerm%5D=#gc)

**Kontaktoplysninger:**
Henrik Helms, Viborg Stift: 40 31 16 06 eller hhhe@km.dk
Lene Kjældgaard, Haderslev Stift: 31 41 25 25 eller lek@km.dk